কথায় বলে, শেষ ভাল যার, সব ভাল তার। সবটা ভাল হয়েও শেষটা আর ভাল হল না ভারতের অফ স্পিনার রবিচন্দ্রন অশ্বিনের। চলতি বছরে আইসিসি-র বিচারে বর্ষসেরা ক্রিকেটার হয়েছেন অশ্বিন। একের পর এক সিরিজে বিপক্ষকে মাটি ধরিয়েছেন ভারতের এই ম্যাচ উইনার।
শুধু বল হাতে নন, ব্যাট হাতেও অশ্বিন করছেন শতরান। দিন কয়েক আগে অশ্বিনের ঘরে জন্ম নিয়েছে তাঁর দ্বিতীয় সন্তান। সেই খবর গোপন রেখেছিলেন তাঁর স্ত্রী। পরে অবশ্য অশ্বিনের স্ত্রী সেই সংবাদ দেন টুইটারের মাধ্যমে। বোঝাই যাচ্ছে, চলতি বছরটা অশ্বিনের জন্য শুভ। কিন্তু সম্পূর্ণ অর্থে শুভ বলা যাচ্ছে না। বছরের শেষে এসে ধাক্কা খেলেন অশ্বিন।
নিজের শহরে একটি অ্যাকাডেমি করেছেন অশ্বিন। প্রতিভা অন্বেষণ এবং তাদের বিকাশই অশ্বিনের প্রথম ও প্রধান লক্ষ্য। এত দিন পর্যন্ত পিএস রমেশের হাতেই সব কিছু ছেড়ে দিয়েছিলেন অশ্বিন। একের পর এক সিরিজের জন্যই অ্যাকাডেমিতে নিয়মিত উপস্থিত থাকতে পারেননি অশ্বিন। সময় পেলেই অবশ্য ছুটে আসতেন নিজের অ্যাকাডেমিতে। ক্রিকেটের খুঁটিনাটি দেখিয়ে দিতেন বাচ্চা বাচ্চা ছেলেদের। এর মধ্যেই খবর এসেছে, অশ্বিনের অ্যাকাডেমির কোচ পিএস রমেশ আর নেই। হৃদরোগে আক্রান্ত হয়ে তিনি মারা গিয়েছেন। রমেশ চলে যাওয়ায় শোক গোপন রাখেননি অশ্বিন। সোশ্যাল মিডিয়ায় প্রয়াত রমেশের উদ্দেশে শোকজ্ঞাপন করেছেন ভারতের এই অফস্পিনার। 
অশ্বিনের ঘনিষ্ঠ রমেশ। বছরের শেষে রমেশের চলে যাওয়ার খবর নাড়িয়ে দিয়েছে অশ্বিনকে। এ কথা বলাই বাহুল্য। চলতি বছরের শেষে এসে ছন্দ কেটে গেল তাঁর। শুরুটা ভাল হলেও শেষটা আর ভাল হল না।